送赴省七子
作者：陳造
朝代：宋

paragraphs: 憶昔塗抹鬢未秋，著書初不緣窮愁。
交契往往第一流，愛且助之恩意周。
翳桑槃飯驚浪舟，如輠轉轂需膏油。
疾需妙劑寒需裘，李郝硯席初綢繆。
陳趙進脩警墮偷，出語鑿鑿珊瑚鈎。
三臧筆底風雨遒，丁年出我便一頭。
儒林丈人拔其尤，賢書政用譚笑收。
七子寂寂從我遊，窮人累人君信不。
迄今里閈聞沈浮，玉音下天正旁搜。
南宮之行勿夷猶，巨魚縱壑鷹辭韝。
鴈塔岐路鄰崑丘，捷音聯翩走吾州。
壯志此去不啻酬，士抱奧學追前修。
噤不施世吾儕羞，肯卧少室甘沈幽。
肯闖侯門提蒯緱，賢科夷塗古共由。
論才君等誰與儔，可學老子拙自謀。
所向數奇老不侯，一樽上盡猶未休。
索句軋軋繭緒抽，不作兒女聲悲啾。
倚須接武拱帝旒，付我一竿釣滄洲。